Länsimetron kuljettaja kertoo IS:lle, että metrotunnelien paineenvaihtelu aiheuttaa voimakkaita huimausoireita niin kuljettajille kuin matkustajillekin.

Huimausta, oksentelua, pahaa oloa.

Tällaisista oireista kärsivät niin metron kuljettajat kuin matkustajatkin, kertoo yli kaksi vuosikymmentä metronkuljettajana toiminut henkilö IS:lle.

Yllä olevalla videolla ISTV matkustaa Länsimetron kyydissä ennen metron virallista avautumista.

Hänen mukaansa ongelmat alkoivat saman tien kun Länsimetron liikennöinti alkoi. Kuljettajilla alkoi ilmetä runsaasti sairauspoissaoloja.

– Voimakkaita huimausoireita. Ei siis mitään pientä pyörrytystä, vaan tuntui siltä, maa lähtee jalkojen alta. Toinen kuljettaja piti seinistä kiinni kävellessään, kuljettaja kertoo.

– Kyse ei ole pelkästään kuljettajista, vaan matkustamossa oksentelevat lapsetkin. Espoon Facebook-ryhmässä käytiin tästä myös paljon keskustelua. Ihmisillä menee korvat lukkoon ja heitä huimaa.

Kuljettajille annettu ohjeistus.­

Oireiden syyksi on paljastunut metrotunneleiden vaihteleva ilmanpaine. Sen vaihtelun aiheuttamat oireet ovat yksilöllisiä.

– Sisko sanoi heti, että tulipa huono olo ja meni korvat lukkoon, kuljettaja toteaa.

IS:n haastatteleman kuljettajan mukaan eräällä hänen kollegallaaan huimaus kävi niin kovaksi, että kollega oksensi ja päätyi sairaalaan tutkimuksiin kahdeksi päiväksi.

Kuljettaja kertoo tietävänsä varmuudella ainakin kahdeksan muuta oireita saanutta kuljettajaa.

– Minäkin olin sairauslomalla tämän takia. Työterveys lähetti korvalääkärille ja tutkimuksiin, mutta niistä ei löytynyt mitään.

Kuljettaja puhuu asiasta nimettömänä, sillä hän pelkää työnantajan reaktiota.

Kuljettajille annettu ohjeistus.­

Hänen mukaansa työterveyttä on ohjeistettu ottamaan kuljettajien ajoluvat pois, mikäli näillä on rajua tai toistuvaa huimausta.

– Meistä kukaan ei uskalla mennä työterveyteen ja täällä ajetaan niin, että huimaa.

Ominaisuus, ei vika

HKL:n liikennöintiyksikön johtaja Arttu Kuukankorpi kertoo, että kuljettajien kärsimä huimaus on tiedossa.

– Kuljettajilta on saatu jonkin verran viestiä ja työterveys on selvittänyt, että oireet johtuvat paineenvaihtelusta. Oireet ovat vähän vastaavia kuin lentokoneessa matkustettaessa, mutta se ei ole mitenkään vaarallista. Paineenvaihtelu on pienempää kuin lentokoneessa, Kuukankorpi sanoo.

– Itsekin huomaan, että korvat menevät vähän lukkoon, hän lisää.

Kuukankorven mukaan paineenvaihtelu ei ole niinkään metron ongelma, vaan sen ominaisuus. Hän kertoo, että kaikissa maailman metroissa syntyy paineenvaihtelua.

Kuukankorpi ei osaa kuitenkaan sanoa, onko metron paineentasausta hoitavissa paineentasauskuiluissa vikaa.

Metrotunnelissa on noin 600 metrin välein maan pinnalle ulottuva poistumistie-, savunpoisto-, paineentasaus- ja ilmanvaihtokuilu.

Pystykuilut on sijoitettu maan päällä yleisille katu- tai puistoalueille. Kuilut toimivat myös hätäpoistumisteinä.

– Työterveyden lopputulema oli, että paineenvaihtelu ei ole vaarallista. Siksi asialle ei ole suunnitelmissa tehdä mitään, Kuukankorpi sanoo.

Hän kertoo kysyneensä asiaa HSL:ltä joulukuussa, jolloin matkustajilta ei ollut vielä tullut palautetta. Tämän hetkisestä tilanteesta hän ei tiedä.

HSL:tä kerrotaan IS:lle, etteivät matkustajat ole antaneet juurikaan palautteita huimausoireista. Satojen palautteiden joukossa on vain yksi asiaa käsittelevä palaute.

Kuukankorpi kertoo myös ihmettelevänsä, jos metronkuljettajat eivät uskalla hakeutua työterveyteen.

– En ole kuullut tällaisesta. Me edellytetään, että jos oireita on, pitäisi mennä työterveyteen selvittämään sitä. Asiaa ei voida korjata, jos sitä ei myöskään selvitetä.

Juttua muokattu 18.1. kello 14.30. Toisin kuin jutussa aiemmin mainittiin, Työterveyslaitos ei ole tutkinut asiaa.